钦定古今图书集成/明伦汇编/闺媛典/第004卷 > 《七诫序》程涓
## 钦定古今图书集成/明伦汇编/闺媛典/第004卷 > 《七诫序》程涓

夫二仪攸奠，正内外之位斯分，两族交承，假室家之
愿，永毕“寤寐。”《窈窕》之诗，发情而止乎礼义式严保姆
之化，中冓而修夫帷薄。彤管以之飞华，缃册于焉腾
茂。经之女则，淑训多方，垂诸世典，谅非一操。故夫妫
汭兴虞，涂山起夏。有娀有莘，广隆殷之业；太妊太姒，
衍昌姬之化。以至孟母敬姜，誓仁于邹鲁；叔隗离春，
取伯于晋齐。少君之从，约礼，德曜之符；隐志闺范，女
训之益，此其彰明较著者也。有汉永初间，大家班氏，
以扶风世胄，家学相传，石渠大业，国宪踵美。博学涵
渊，美在三之高谊；贞心皎日，励从一之孤标。从容宫
掖，严婕妤妃后之师；出入宸旒，参朝会因革之政。寓
箴规于赋诵，成揖让于戚畹。积勤任子抗疏，从兄，邀
恩加金紫之荣，惬生入玉门之想。可谓妇则母仪，绝
今亘古者矣。迨乎耆年，思贻厥训，会毕鹿车之遣，爰
申鸡鸣之诫。惆怅䌷绎，而《女诫》七篇作焉。缀管命辞，
出经入史，抒思撰录，肆事杂物。申亹亹之凡例，嘅引
喻以多端，吐款款之微言，理陈详而顺序。以诫命训，
义取无违。以七断章，数符阴偶。才惠如曹丰生，论难
之不能；儒硕如马南郡，服习之恐后。信婉娈之弦韦，
而纨素之龟鉴也。黄生开父，披艺闲暇，每厌艳编，登
梓竹素，务求典。䇲以班姬号女中之宣文，《女诫》备阃
内之观鉴。爰授剞劂，用布寰区。夫使游女荡嬖回冶，
靓为柔贞；才妇淑姬，施膏沐于训诂。宫北毋容赵后
之诘，《周南》蔚有江汉之遗。“九重圣善”之祝，轶五而超
三；两宫慈仁之化，笃近而举远。是编也，未必无小补
者矣。庶几哉！上窥作者之美意，抑亦不负梓者之用
心乎？